इनकी गायन शैली की ख़ास बात ही अपनी लाइन शुरू करने से पहले बूढों की तरह ‘आं………..’ का उच्चारण करना है जो स्वतः ही विदेश में बैठे व्यक्ति को भी अपने गाँव और रीती-रिवाजों की याद दिला दे। हालांकि सब कुछ ठीक ठाक चलने के बावजूद चिराग ने न जाने क्यों कुछ समय के लिए गायन से मुंह मोड़ लिया था। पूछने पर उन्होंने चुप्पी साधते हुए इस सवाल पर पर्दा डालते हुए बड़े ही वाकपटु अंदाज़ में उत्तर दिया कि “मैं अपने पहाड़ी इतिहास का शुक्रगुज़ार हूँ जिसने मुझे अपने नुमाइंदे के तौर पर चुना है व साथ ही उन सभी का जो निरंतर मेरा साथ देते आ रहे हैं। जो मेरे द्वारा गाए गए इतिहास को जानने और समझने के साथ साथ उसे ज़िंदा भी रख रहे हैं। मुझे गायन से कोई प्रसिद्धि नहीं चाहिए। मैं बस अपनी पहाड़ी संस्कृति का अमरत्व चाहता हूँ।”